钦定古今图书集成/理学汇编/文学典/第122卷 > 《与滑州卢大夫论文书》柳冕
## 钦定古今图书集成/理学汇编/文学典/第122卷 > 《与滑州卢大夫论文书》柳冕

顿首。别后九年，年已老大。平生好文，老亦兴尽，日为
外事所挠，有笔语两大卷，或不得已而为之，或有为
而为之，既为颇近教化，谨录呈上，望览讫一笑。夫文
生于情，情生于哀乐，哀乐生于治乱，故君子感哀乐
而为文章，以知治乱之本。屈、宋以降，则感哀乐而亡
雅正；魏、晋以还，则感声色而亡风教；宋、齐以下，则感
物色而亡兴；致教化兴亡，则君子之风尽。故淫丽形
似之文，皆亡国哀思之音也。自夫子至梁、陈，三变以
至衰弱。嗟乎！《关雎》兴而周道盛，王泽竭而诗不作，作
则王道兴矣。天其或者肇往时之乱，为圣唐之治，兴
三代之文者乎？老夫虽知之，不能文之；纵文之，不能
至之，况已衰矣，安能鼓作者之气，尽“先王之教在吾
子。复而行者，鼓而生之。”冕顿首。